[{"text_idx": "#000005", "text": "Yn yr ail mewn cyfres o flogiau am Florrie Thomas, mae Katie yn edrych ar ei bywyd fel mam i ddau blentyn."}, {"text_idx": "#000006", "text": "I Florence, roedd iechyd a lles ei phlant yn flaenoriaeth. Roedd y ddarfodedigaeth yn bryder mawr. Bu farw tad Florence ym 1905 a byddai\u2019n aml yn dweud wrth bobl mai\u2019r achos oedd y ddarfodedigaeth neu dwbercwlosis (er mai niwmonia oedd ar ei dystysgrif marwolaeth). Yn ogystal a\u0302 cholli\u2019i chyntaf anedig, yn Dylan Remembered Volume One, dogfennir bod gan Florence frawd a chwaer a fu farw yn ystod eu plentyndod, Sarah Jane a David George. Roedd tystysgrif marwolaeth David yn dweud mai achos y farwolaeth oedd \u2018phthisis\u2019 sef twbercwlosis ysgyfeiniol yn o\u0302l pob tebyg."}, {"text_idx": "#000007", "text": "Er bod Dylan yn faban iach pan gafodd ei eni, dywedodd Addie Elliot, a fu\u2019n cynorthwyo\u2019r fydwraig, ei fod yn faban bach iawn ac nid oedd yn tyfu\u2019n gyflym. Roedd e\u2019n llefain cryn dipyn ac yn peri llawer o bryder oherwydd doedden nhw ddim yn gallu darganfod pam ei fod yn llefain. Roedd Florence a DJ yn mwynhau mynd i\u2019r theatr leol ar nos Wener \u2013 roedden nhw\u2019n hoffi\u2019r \u2018Empire variety show\u2019- a byddai Addie yn gwarchod. Mae hi\u2019n cofio y byddai Dylan yn llefain o\u2019r funud y bydden nhw\u2019n gadael tan y funud y bydden nhw\u2019n dychwelyd, ac o ganlyniad byddai hithau\u2019n llefain hefyd!"}, {"text_idx": "#000008", "text": "Roedd teulu\u2019n hynod bwysig i Florence, y teulu agos a\u2019r teulu estynedig. Pan oedd Dylan yn fach, mae Andrew Lycett yn dogfennu y byddai Florence yn mynd ag e\u2019 i ymweld a\u0302\u2019i chwaer Dosie ar y penwythnosau a byddai Dylan yn mynd i\u2019r ysgol Sul a gynhaliwyd gan ei gw\u0302r, y Parchedig David Rees. Cedwid yr ystafell fyw ar gyfer yr achlysuron \u2018gorau\u2019, ac yno y byddai\u2019n croesawu\u2019i hymwelwyr teuluol o Sir Ga\u0302r. Byddai\u2019n aml yn siarad Cymraeg gyda\u2019i pherthnasau ac roedd DJ yn addysgu dosbarthiadau Cymraeg, ond fel roedd yn gyffredin ar y pryd, magwyd Dylan a Nancy i siarad Saesneg. Yn o\u0302l Mrs Dawkins, un o ffrindiau Florence, byddai DJ yn gwawdio Florence am ei \u2018Chymraeg Abertawe\u2019, felly anaml iawn y byddai\u2019n ei siarad o\u2019i flaen, er ymddengys ei bod yn derbyn ei gerydd gyda hiwmor da. Ysgrifennodd Paul Ferris fod Mrs Dawkins yn disgrifio Florence fel \u2018the hen-pecked wife of an intellectual\u2019."}, {"text_idx": "#000009", "text": "Credir i Dylan ddangos symptomau o asthma pan oedd yn grwt ifanc, rhywbeth y mae\u2019n rhaid ei fod wedi gwaethygu pryderon Florence am dwbercwlosis. Yn Dylan Thomas: The Biography, dyfynna Paul Ferris sgwrs y cafodd Florence ag Ethel Ross ym 1954: \u2018As a child he would collapse while he played with his toys\u2019. Pan oedd yn grwt ifanc yn Ysgol Un Athrawes Mrs Hole, roedd e\u2019n tueddu i gario clecs i\u2019w fam am y plant eraill a byddai Florence yn ymddangos yn yr ysgol i gwyno. Roedd Evelyn Jones, un o gyfoedion Dylan, yn cofio bod Florence yn addoli Dylan, ac roedd pob un ohonynt yn ei hofni\u2019n fawr. Pan oedd Dylan yn dost yn y gwely, byddai ei fam yn darllen iddo, ond yn y blynyddoedd diweddarach byddai\u2019n dweud ei fod wedi addysgu ei hun i ddarllen yn bennaf o gomics fel Tiger Tim a Rainbow. Yn The Life of Dylan Thomas, mae Constantine Fitzgibbon yn dogfennu y byddai DJ yn darllen Shakespeare i\u2019r Dylan ifanc a byddai Florence yn ebychu: \u2018Oh, Daddy, don\u2019t read Shakespeare to a child only four years of age.\u2019"}, {"text_idx": "#000010", "text": "Roedd gan ddau o blant Florence anhwylderau a fyddai\u2019n eu cadw o\u2019r ysgol am gyfnodau hir, ond mae\u2019n ddadleuol p\u2019un a oedd y cyfnodau hyn o wellhad yn angenrheidiol neu a oeddent yn rhannol oherwydd bod Florence fel ia\u0302r a\u0302 deugyw. Dywedir er enghraifft bod Nancy wedi colli dau dymor o ysgol rhwng 1922 a 1923 pan ddatblygodd anhwylder gwaed a olygai bod posibilrwydd y gallai unrhyw gwt fynd yn septig. Yn Dylan Remembered Volume One mae ffrind Nancy pan oedd yn blentyn, Eileen Llewellyn Jones, yn cofio: \u2018if they had a cold, either of them, or bronchitis, or something like that, they would perhaps miss a whole term\u2019s schooling\u2019."}, {"text_idx": "#000012", "text": "Bydd Rhan Tri yn archwilio sut roedd Florrie yn ymdopi a\u0302\u2019i mab pan oedd yn ei arddegau. Cadwch lygad amdano\u2019n fuan!"}]